Päiväys 

Dnro

	24.11.2011	PIRELY/1014/00.02.00/2011

OIKEUSMINISTERIÖ		
	
Viite  
	
Kirjeenne OM 7/021/2004; 4.11.2011	

Asia 	
LAUSUNTO LUONNOKSESTA VALTIONEUVOSTON ASETUKSEKSI VESITALOUSASIOISSA 	

Viitekohdassa mainitun kirjeenne johdosta Pirkanmaan elinkeino-, liikenne- ja ympäristökeskus (ELY-keskus) esittää asiasta lausuntonaan seuraavan.

Asetusluonnoksen perusteluissa todetaan, että vesilainsäädännön uudistusta koskeneen hallituksen esityksen (HE 277/2009 vp) perusteluissa on hakemusten laatutason parantamiseen kiinnitetty erityistä huomiota.  Asetuksen säännöksillä on tarkoitus täsmentää sitä, millaisia selvityksiä viranomainen voi lupahakemuksen käsittelyn yhteydessä hakijalta edellyttää, jolloin laatutasoa parantamalla olisi mahdollista helpottaa lupaviranomaisen työtä ja nopeuttaa hakemusten käsittelyä.  Esitetyt täsmennykset koskevat pääosin hakemuksen sisältöä.

1)	Uudessa vesilaissa on seuraava maininta hakemuksen laatijan pätevyydestä: VL2011, 11:4 ”Hakemuksen laatijalla on oltava hankkeen laatu, laajuus ja vaikutukset huomioon ottaen riittävä asiantuntemus hakemuksen laatimiseksi.

Valtioneuvoston asetuksella voidaan antaa tarkempia säännöksiä hakemuksen laatijalta edellytettävästä asiantuntemuksesta.”

Uuden vesilain myötä poistuvat katselmustoimitukset ja lopputarkastukset. Niitä suorittivat pääsääntöisesti korkeakoulututkinnon suorittaneet. Tilalle tulee erityisen selvityksen tekeminen, joka on suoritettava kolmen kuukauden kuluessa. Aikoinaan katselmustoimitukset saattoivat kestää vuosikausia. Edellä esitetyn perusteella suunnitelmien ja lupahakemusten tason parantamiseksi ja hakemusten käsittelyn nopeuttamiseksi Pirkanmaan ELY-keskus esittää harkittavaksi vaativien vesitaloushankkeiden suunnittelijan pätevyyttä koskevaa lisäystä asetuksen 18 §:ään seuraavasti:

"Vaativien vesitaloushankkeiden (esim. laajat tekopohjavesihankkeet, voimalaitos- ja säännöstelyhankkeet sekä laajat vesistöjen kunnostushankkeet) suunnittelijalla tulee olla suunnittelutehtävään soveltuva korkeakoulututkinto ja tehtävän vaativuuden edellyttämä riittävä kokemus."

Vertailun vuoksi voidaan todeta, että MRA:n (895/1999) 3 §:ssä todetaan: ”Kaavan laatijalla tulee olla suunnittelutehtävään soveltuva korkeakoulututkinto ja tehtävän vaativuuden edellyttämä riittävä kokemus”.

2)	Selvitysten mukaan maassamme on arvioitu olevan satoja järviä, joiden keskivedenpintaa olisi tarpeen nostaa.  Osassa vedennostohankkeita veden alle jäävät pinta-alat on selvitetty digitaalisen peruskartta-aineiston avulla.  Mainitun aineiston korkeustarkkuus on 2 m ja keskiveden noston suuruus on yleensä vain muutaman desimetrin. Vertailun vuoksi voidaan todeta, että maassamme on laskettu noin 100 vuoden aikana noin 3 000 järven keskivedenpintaa. Näissä suunnitelmissa maanpinnan korkeudet on määritetty senttimetrin tarkkuudella.

Pirkanmaan ELY-keskus esittää asetusluonnoksen 4 ja 13 §:iä täydennettäväksi siten, että vedennostohankkeen hakijan tulee esittää korkeustason selvitykset riittävällä tarkkuudella. Riittävänä ELY-keskus pitää 0,1 m:n tarkkuutta. Ellei tätä kirjata asetukseen, se pitäisi kuitenkin riittävästi ohjeistaa.

Muita yksittäisiä huomioita:

3)	1 § kohtaan 6) esitetään seuraava lisäys: Korkeudet tulee ilmoittaa myös uusimman korkeusjärjestelmän tasossa. Perusteena voidaan todeta julkisen hallinnon suositus (JHS 163), joka käsittelee uuden korkeusjärjestelmän käyttöönottoa.

4)	3 §:n kohtaan 4) esitetään seuraava lisäys: Hakemuksessa tulisi esittää selkeästi ehdotus suoja-alueeksi eli suoja-aluerajaus mahdollisine vyöhykerajauksineen.

5)	4 § esitetään seuraava muutos: Keskivedenkorkeuden pysyvää muuttamista koskevat hakemustiedot (nosto- ja laskemishankkeet) tulisi eritellä ja jakaa omiksi luetteloiksi. 

6)	9 § viimeistä lausetta esitetään muutettavaksi seuraavasti: Korkeuslukemat on esitettävä uusimmassa valtakunnallisessa korkeusjärjestelmässä.

7)	25 §:ään esitetään seuraava lisäys: On esitettävä selvitys vaikutuksista tärkeään tai vedenhankintaan soveltuvaan pohjavesimuodostumaan.

Asia on käsitelty Pirkanmaan elinkeino-, liikenne- ja ympäristökeskuksen ympäristö ja luonnonvarat -vastuualueen ympäristövalvontayksikössä.

Johtaja					Ulla Koivusaari

Yli-insinööri				Hannu Majuri

HaM/HaM